Gitte Røndrup Pedersen er født og opvokset på Egholm. Hendes familie har boet på øen siden 1700-tallet. Hun elsker freden og stilheden på øen. Men Egholm er nu nævnt som mulig forbindelsesø til en 3. Limfjordsforbindelse. Hvis Egholmlinjen vedtages, spår Vejdirektoratet, at 32.000 biler vil køre på strækningen over øen pr. døgn. - Det ville jeg være ret ked af. Så er det jo slut med freden og roen. Og så er det en skam for Aalborg, siger Gitte Røndrup, og peger på, at Egholm er udflugtssted for mange aalborggensere. En af turisterne, der var på Egholm i dag, forstår ikke behovet for en ny nordjysk motorvej. - Jamen umiddelbart så tænker jeg, at der ikke er så mange biler på vejene herovre i forhold til på Sjælland. Så jeg kan ikke rigtig forstå hvorfor en ny vej overhovedet er nødvendig, siger Nina Nielsen, der bor på Sjælland, men i dag er på cykeltur på Egholm. Du kan også deltage i debatten. Send din mening til vejdirektoratet. Følg linket, og se hvordan. www.vejdirektoratet.dk/limfjorden

Referat:
De ca. 50 øboere på Egholm ved Aalborg er frustrerede over udsigten til måske at få en motorvej henover øen.